ส่วนที่ 1

ข้อมูลสรุป (Executive Summary)

บริษัท ทรู คอร์ปอเรชั่น จำกัด (มหาชน) (“ทรู” หรือ “บริษัท”) และบริษัทย่อย
ประกอบธุรกิจให้บริการสื่อสารโทรคมนาคม โดยได้ทำสัญญาร่วมการงานและร่วมลงทุน
(“สัญญาร่วมการงานฯ”) กับองค์การโทรศัพท์แห่งประเทศไทย (ปัจจุบัน คือ บริษัท ทีโอที จำกัด
(มหาชน) หรือ “ทีโอที”) และมีบริษัทย่อย
ทำสัญญากับการสื่อสารแห่งประเทศไทย (ปัจจุบัน คือ บริษัท กสท โทรคมนาคม จำกัด (มหาชน)
หรือ “กสท”)

ทรูเป็นผู้ให้บริการสื่อสารครบวงจรหนึ่งเดียวของประเทศ ซึ่งให้บริการครอบคลุมทั้งบริการเสียง
ข้อมูล และภาพ เพื่อตอบสนองทุกความต้องการของลูกค้า

ทรูเป็นผู้ให้บริการรายใหญ่ที่สุดสำหรับบริการอินเทอร์เน็ต บริการบรอดแบนด์สำหรับลูกค้าทั่วไป
และบริการโทรทัศน์ระบบบอกรับเป็นสมาชิก
รวมทั้งยังเป็นผู้ให้บริการโทรศัพท์พื้นฐานรายใหญ่ที่สุดในเขตกรุงเทพมหานครและปริมณฑล นอกจากนี้
ยังเป็นผู้นำด้านบริการเกมออนไลน์
และเป็นผู้ให้บริการโทรศัพท์เคลื่อนที่รายใหญ่อันดับสามของประเทศ

วิสัยทัศน์ของทรู คือ การเป็นผู้นำ Convergence Lifestyles ทำให้คนไทยสามารถติดต่อสื่อสาร
รับข้อมูล ข่าวสาร ความรู้และสาระบันเทิงต่างๆ
ตามความต้องการผ่านโซลูชั่นสื่อสารครบวงจรของทรู

กลุ่มทรูสามารถนำเสนอผลิตภัณฑ์และบริการที่มีความหลากหลาย ด้วยการผสมผสานบริการ
ทั้งด้านเสียง ข้อมูล และภาพ ภายใต้แบรนด์ทรู ซึ่งทำให้ทรูแตกต่างจากผู้ให้บริการรายอื่นๆ รวมทั้ง
ช่วยเพิ่มส่วนแบ่งตลาด และทำให้อัตราการยกเลิกการใช้บริการของลูกค้าลดลง

ปัจจุบันทรูคือหนึ่งในไลฟ์สไตล์แบรนด์ชั้นนำของไทย จากผลสำรวจพบว่า ในระยะเวลา 3 ปี
หลังจากเปลี่ยนเป็นแบรนด์ “ทรู”
ทรูได้รับการยอมรับอย่างกว้างขวางในฐานะของผู้นำด้านนวัตกรรม เทคโนโลยี และ ความทันสมัย
อีกทั้งยังชนะใจผู้บริโภคในด้านคุณภาพของผลิตภัณฑ์และบริการ นอกจากนี้
ยังเป็นที่รู้จักในฐานะขององค์กรที่ทำกิจกรรมเพื่อตอบแทนสังคมไทยอย่างต่อเนื่อง

ความก้าวหน้าในปี 2550

-   รายได้จากบริการโดยรวม

    -   60.5 พันล้านบาท (เพิ่มขึ้นร้อยละ 19.7) รวมค่าเชื่อมโยงโครงข่าย

    -   51.8 พันล้านบาท (เพิ่มขึ้นร้อยละ 2.5) หากไม่รวมค่าเชื่อมโยงโครงข่าย

-   EBITDA 19.4 พันล้านบาท (เพิ่มขึ้นร้อยละ 12.2)

-   ยุทธศาสตร์ Convergence Lifestyles ทำให้ลูกค้าเพิ่มขึ้นในทุกกลุ่มธุรกิจหลัก

    -   ทรูมูฟมีจำนวนผู้ใช้บริการรายใหม่เพิ่มขึ้น 4.5 ล้านราย และครองส่วนแบ่งตลาดร้อยละ
        23.2 ของตลาดโดยรวม

    -   ผู้ใช้บริการบรอดแบนด์ เพิ่มขึ้นร้อยละ 24

    -   ทรูวิชั่นส์มีจำนวนผู้ใช้บริการเพิ่มขึ้นอย่างรวดเร็วในอัตราร้อยละ 52 ด้วยยุทธศาสตร์
        การขยายตลาดไปยังวงกว้าง

-   กลุ่มทรูมีผู้ใช้บริการ รวม เพิ่มขึ้นในอัตราร้อยละ 46 เป็นกว่า 16 ล้านราย

    -   โทรศัพท์เคลื่อนที่ (ทรูมูฟ) 12.1 ล้านราย

    -   โทรทัศน์ระบบบอกรับสมาชิก (ทรูวิชั่นส์) 0.9 ล้านราย

    -   โทรศัพท์พื้นฐาน (ทรูออนไลน์) 2.0 ล้านราย

    -   อินเทอร์เน็ตแบบ Dial-up (ทรูออนไลน์) 0.6 ล้านราย

    -   บรอดแบนด์ (ทรูออนไลน์) 0.5 ล้านราย

    -   โทรศัพท์พื้นฐานใช้นอกสถานที่ WE PCT (ทรูออนไลน์) 0.4 ล้านราย

อย่างไรก็ดี แม้ว่ากลุ่มบริษัททรูจะเล็งเห็นโอกาสการเติบโตในหลายๆ ด้าน แต่ยังคงมีปัจจัย
ความเสี่ยงทั่วไปและปัจจัยความเสี่ยงเฉพาะบางประการ
ซึ่งอาจส่งผลกระทบต่อผลการดำเนินงานของบริษัทและบริษัทในเครือ
ซึ่งสามารถอ่านรายละเอียดเกี่ยวกับ “ปัจจัยความเสี่ยง” ได้ในส่วนที่ 2

กลุ่มบริษัท มีการประกอบธุรกิจ แบ่งออกเป็น 3 ประเภทใหญ่ๆ ดังนี้

  1. ทรูออนไลน์

  2. ทรูมูฟ

  3. ทรูวิชั่นส์

ข้อมูลที่สำคัญของฐานะการเงินและผลการดำเนินงานของบริษัทและบริษัทย่อย ณ
วันที่ 31 ธันวาคม 2550 มีดังนี้

- สินทรัพย์รวม 124,718 ล้านบาท

- หนี้สินรวม 112,762 ล้านบาท

- ส่วนของผู้ถือหุ้น 11,956 ล้านบาท

- รายได้รวม 61,641 ล้านบาท

- กำไร (ขาดทุน) สุทธิ 1,697 ล้านบาท

ทั้งนี้ สามารถอ่านรายละเอียดเกี่ยวกับบริษัทได้ในส่วนที่ 2 ของแบบแสดงรายการข้อมูลนี้ ซึ่งเป็นข้อมูลเกี่ยวกับบริษัทในรายละเอียด

ในแบบ 56-1 นี้ คำว่า “ทรู” “บริษัท” “บริษัทในเครือ” และ “บริษัทย่อย” หมายความถึง บริษัท
ทรู คอร์ปอเรชั่น จำกัด (มหาชน) และ/หรือ บริษัทในเครือ และ/หรือ บริษัทย่อย
ในกรณีที่มีข้อสงสัยว่าบริษัทใดเป็นผู้รับผิดชอบหรือดำเนินการกิจการหนึ่งกิจการใดที่ปรากฎในเอกสารฉบับนี้
สามารถส่งคำถามมาได้ที่

  ฝ่ายลงทุนสัมพันธ์
  บริษัท ทรู คอร์ปอเรชั่น จำกัด (มหาชน)
  เลขที่ 18 อาคาร ทรูทาวเวอร์ ชั้น 27 ถนนรัชดาภิเษก แขวงห้วยขวาง เขตห้วยขวาง

  กรุงเทพฯ 10310
  โทรศัพท์ 66 (0) 2699-2515 โทรสาร 66 (0) 2643-0515

อีเมล์ Ir_office@truecorp.co.th